ข้อมูลสรุป (Executive Summary)

บริษัท เซ็นทรัลพัฒนา จำกัด (มหาชน) ก่อตั้งขึ้นเมื่อวันที่ 17 มิถุนายน 2523
โดยมีวัตถุประสงค์เพื่อพัฒนาศูนย์การค้า ขนาดใหญ่แบบครบวงจร
เข้าจดทะเบียนในตลาดหลักทรัพย์เมื่อวันที่ 1 มีนาคม 2538 ปัจจุบันเป็น 1 ใน 50 บริษัทใน กลุ่ม
SET50 ของตลาดหลักทรัพย์แห่งประเทศไทย มีทุนชำระแล้วทั้งสิ้น 2,178,816,000 บาท
โดยมีบริษัท เซ็นทรัลโฮลดิ้ง จำกัด และบุคคลในตระกูล จิราธิวัฒน์ เป็นผู้ถือหุ้นใหญ่
ในสัดส่วนร้อยละ 60 ประกอบธุรกิจให้เช่าและให้บริการพื้นที่ค้าปลีกภายในศูนย์การค้าเป็นธุรกิจหลัก
พร้อมทั้งประกอบธุรกิจที่เกี่ยวเนื่องและส่งเสริมกันซึ่งประกอบด้วย อาคารสำนักงาน
อาคารที่พักอาศัย ศูนย์อาหาร สวนน้ำและสวนพักผ่อน ที่ตั้งอยู่ในบริเวณโครงการศูนย์การค้า
ตลอดจนเป็นผู้ให้บริการสาธารณูปโภคภายในศูนย์การค้าของบริษัทฯ
และเป็นผู้บริหารอสังหาริมทรัพย์ให้กับกองทุนรวมอสังหาริมทรัพย์ CPN รีเทล โกรท
ด้วยทีมงานที่มีประสบการณ์ยาวนานในการดำเนินธุรกิจ

ปัจจุบันบริษัทฯ และบริษัทย่อยมีศูนย์การค้าที่อยู่ภายใต้การบริหารงาน 10 โครงการ โดยบริษัทฯ
มีเป้าหมายจะเพิ่มจำนวนศูนย์การค้าทั้งในและต่างประเทศรวม 8 โครงการ ภายในระยะเวลา 5
ปี ตามแผนการดำเนินธุรกิจระยะยาว (Long-Term Plan) ที่ได้กำหนดไว้สำหรับช่วงปี
2549-2553 ซึ่งจะมีการพัฒนาศูนย์การค้าควบคู่ไปกับการพัฒนาผู้ประกอบการ
รวมถึงการสร้างมูลค่าเพิ่มให้กับโครงการที่เปิดดำเนินการแล้ว (Asset Enhancement)
ภายใต้นโยบายการลงทุนที่ระมัดระวัง เพื่อรองรับการขยายตัวทางธุรกิจตามแผนระยะยาว
โดยบริษัทฯ มุ่งมั่นที่จะเป็นผู้นำด้านการพัฒนาศูนย์การค้าให้ก้าวไปสู่มาตรฐานระดับโลก ซึ่งบริษัทฯ
ได้มีการพัฒนากลยุทธ์ทั้งในระดับองค์กรและระดับหน่วยงานให้มีความสอดคล้องและประสานกันเพื่อบรรลุเป้าหมายที่ตั้งไว้
โดยเริ่มจากการปรับโครงสร้างองค์กรและได้ดำเนินการพัฒนาการบริหารจัดการให้เป็นมาตรฐานสากลโดยยึดเกณฑ์รางวัลคุณภาพแห่งชาติ
(Thailand Quality Award)
พร้อมทั้งพัฒนาทรัพยากรบุคคลเพื่อให้สามารถสนับสนุนกลยุทธ์ขององค์กรได้อย่างมีประสิทธิภาพ
โดยตั้งมั่นอยู่บนพื้นฐานของความมีจริยธรรมและคุณธรรม ภายใต้หลักบรรษัทภิบาลที่ดี
ทั้งนี้ในเดือนพฤษภาคม 2550 ทริสเรทติ้งได้ปรับอันดับเครดิตขององค์กร และตราสารหนี้ของบริษัทฯ
จากระดับ “A” ขึ้นเป็น “A+” แสดงให้เห็นถึงความเชื่อมั่นที่มีต่อบริษัทฯ
ทั้งทางด้านการเงินและความเป็นผู้นำในธุรกิจพัฒนาศูนย์การค้าในประเทศไทย

ในปี 2550 ที่ผ่านมาบริษัทฯ อยู่ระหว่างการพัฒนาโครงการใหม่ 4 โครงการ ได้แก่
โครงการเซ็นทรัลพลาซา แจ้งวัฒนะ, เซ็นทรัลเฟสติวัล พัทยา บีช, เซ็นทรัลพลาซา ชลบุรี
และเซ็นทรัลพลาซา ขอนแก่น ซึ่งคาดว่าจะแล้วเสร็จและทยอยเปิดให้บริการในปี 2551 และ 2552
(โปรดดูรายละเอียดในส่วน “โครงการในอนาคต” ในหน้า46)
และได้มีการเปิดตัวเพื่อประชาสัมพันธ์โครงการไปในเดือนมีนาคม 2550 และปัจจุบันบริษัทฯ
ได้อยู่ระหว่างการพัฒนาศูนย์อาหารขึ้นในโครงการ เซ็นทรัลพลาซา ปิ่นเกล้า และเซ็นทรัลพลาซา
รัชดา - พระราม 3

ปัจจุบันบริษัทฯ มีมูลค่าตลาดของกิจการรวม (Market Capitalization) มากกว่า 54,000
ล้านบาท ซึ่งเพิ่มขึ้น 617% จากเมื่อ แรกเข้าจดทะเบียน และมีราคาหุ้น ณ วันที่ 31 ธันวาคม
2550 เท่ากับ 25.00 บาทต่อหุ้น ปรับตัวเพิ่มขึ้น 10.6% จากปีก่อน
แม้จะมีปัจจัยลบจากการชะลอตัวของภาวะเศรษฐกิจและความไม่มั่นคงทางการเมือง

สำหรับผลการดำเนินงานในปี 2550 บริษัทฯ มีกำไรสุทธิจำนวน 1,783.4 ล้านบาท เพิ่มขึ้น 5.8%
จากปี 2549 และมีรายได้รวมจำนวน 8,496.4 ล้านบาท เพิ่มขึ้น 1,204.5 ล้านบาท หรือเพิ่มขึ้น
16.5% จากปี 2549 ซึ่งรวมรายได้ที่ไม่เกิดขึ้น
เป็นประจำจากค่าชดเชยอันเนื่องมาจากการเสียสิทธิการใช้ที่ดินบางส่วน ณ
ศูนย์การค้าเซ็นทรัลเวิลด์ จำนวน 214.3 ล้านบาท
การเพิ่มขึ้นของรายได้รวมนอกจากรายได้ที่ไม่เกิดขึ้นเป็นประจำตามที่กล่าวแล้วยังมีสาเหตุหลักจากการเพิ่มขึ้นของสัดส่วนรายได้จากโครงการเซ็นทรัลเวิลด์หลังจากเสร็จสิ้นการปรับปรุงและเปิดให้บริการในเดือนธันวาคม
2549 และผลการดำเนินงานที่ดีขึ้นของโครงการเซ็นทรัล พลาซา รามอินทรา
และโครงการเซ็นทรัลพลาซา รัตนาธิเบศร์ หลังจากที่ได้มีการปรับปรุงพื้นที่
ให้เช่าแล้วเสร็จในเดือนธันวาคม ปี 2549 (โปรดดูรายละเอียดในส่วน
“การวิเคราะห์ฐานะการเงินและผลการดำเนินงาน” ใน หน้า 107)